Εδώ και αρκετό καιρό η Microsoft έχει ξεκινήσει τον επανασχεδιασμό των Windows 10, με αρκετά στοιχεία του νέου UI να είναι κοινά με την έκδοση 10X.

Αν και κατά καιρούς βλέπουμε διάφορα εικονίδια να αλλάζουν, ακόμα και το νέο λογότυπο έχουμε δει, ο επικεφαλής προϊόντων της Microsoft, Panos Panay, δημοσίευσε ένα βίντεο στο οποίο για πρώτη φορά μας δίνει μία καθαρή εικόνα για το νέο UI των Windows 10.

Ποιες είναι οι βασικές αλλαγές

Το βίντεο αποκαλύπτει ένα πλήρως ανανεωμένο File Explorer, τον οποίο είχαμε δει και παλαιότερα. Ωστόσο, στο βίντεο έχουμε την ευκαιρία να δούμε περισσότερες λεπτομέρειες.

Αξίζει να σημειωθεί ότι στον νέο File Explorer των Windows 10 δεν υπάρχει γραμμή διευθύνσεων ή η γνωστή μπάρα του μενού. Επιπλέον, γίνεται ξεκάθαρο ότι πλέον συνδέεται στενά με το OneDrive.

Ένα ακόμη αξιοσημείωτο νέο χαρακτηριστικό είναι η προσθήκη της επιλογής “Go back” στο μενού που εμφανίζεται με το δεξί κλικ του ποντικιού. Στο ίδιο σημείο παρατηρούμε και το μενού “Windows Actions“, που προς το παρόν δεν γνωρίζουμε τι θα περιέχει.

Επιπλέον, το βίντεο δείχνει το νέο δυναμικό μενού έναρξης. Τα tiles θα προσαρμόζονται δυναμικά, ενώ όπως όλα δείχνουν τα live tiles δεν θα αποχωρήσουν από τα Windows 10. Τουλάχιστον όχι σύντομα.

Προς το παρόν δεν έχει γίνει γνωστό πότε το νέο UI θα είναι διαθέσιμο σε όλους. Επιπλέον, υπάρχει πιθανότητα να μην κυκλοφορήσει καν μέσα στο 2020, καθώς δεν έχει γίνει διαθέσιμο ούτε στο πρόγραμμα των Insiders.

Επέκταση υποστήριξης Windows 10 version 1709

Πέρα από το νέο UI που αποκάλυψε ο Panos Panay, η Microsoft ανακοίνωσε ότι λόγω της πανδημίας του κορωνοϊού επεκτείνει την υποστήριξη των Windows 10 version 1709.

Αρχικά, η εταιρεία θα ενημέρωνε τη συγκεκριμένη έκδοση μέχρι τις 14 Απριλίου του 2020. Ωστόσο, με τη νέα επέκταση τα version 1709 θα λαμβάνουν ενημερώσεις μέχρι τις 13 Οκτωβρίου του 2020.

Πηγή 1 Πηγή 2